Is egoiste gigant

Tarjem ab Steve Rice
Is Egoiste Gigant (ab Oscar Wilde)
 Cada posmiddien, salgend id scol, i magvi ihr kay likes in id garden
 ios Gigant.
 Id eet un mier bell garden, con un moll glend travplor. Her ed ter ep
 id trav stahr bell asterskipt flors, ed eent dwodem pirdrus, ex qua
 pirmwer-ye crohsc delicate flors rosecolor ed perlecolor, ed osyern-ye
 produceer riche fruit. I avs sess ep i drus ed kien tem swad-ye quem i
 magvi hielt sien leiks kay klues i. 'Kam noroct wey smos her!' i kiel
 ad mutu.
 Un dien rik is Gigant. Is hieb visitet sien prient iom kernewic ogre,
 ed mukiemit bi iom sept yars. Quan enseer ia sept yars, is ja hieb
 saycto quantum is volit bahe, ar eys conversation eet limitet, ed is
 decis rikes sien wi chateau. Arrivus is visit i magvens leikend in id
 garden.
 `Quod kwehrte yu ter?' is cricit med un meg safi voc, ed i magvi uddrahr.
 `Mien wi garden est mien wi garden,' sieyg is Gigant. 'Quelgvonc
 ghehdt prete to, ed ego permittsiem ad nimen likes in id ploisko ad
 meswo.' Schowi is construxit un hog wall alnos perambh id, ed stohl un
 schild:
 I INFREGS EP TOD ARASZI SESSIENT SUDYET
 Is eet un meg egoiste Gigant.
 I biedan magvi ne hiebeer nun quer likes. I piteer likes ep id keli,
 bet id keli eet meg plen med duil ed kaurd kaghels, ed i magvi ne kiem
 id. I ee-wandernt perambh id hog wall quan scol ee-endt, ed i discuss
 id bell garden eni. `Kam noroct wey eemos ter,' i sieyg ad mutu.
 Tun gwohm id pirmwer, ed in id hol gaivia eent lytil flors ed avs. Tik
 in id garden ios Egoiste Gigant eet dar ghim. I avs ne voleer kan in
 id ar ne eent magvi, ed ia drus myohrs blehse. Oins un bell flor
 stohlb id cap ex id trav, bet vidus id schild, id khiss tem compassion
 dia i magvens quem id silent-ye entrit iter id ardh ed biswohp. To
 plaisit tik el Sneigv ed el Pruswa. `Ia pirmwer myohrs tod garden,' i
 crieer, `schowi residsiems her unte id hol yar.' El Sneigv kohl id
 trav med sien mier albh mantel, ed el Pruswa pigit vasya drus argwrnt.
 Tun i inviteer iom Kewer reside con i, ed is gwohmit. Is eet vulbht in
 pells, ed is bieub unte id hol dien per id garden, ed volvihsit ia
 camincaps. `Tod est un khauris lok,' is sieyg, `Dehbhmos invite iom
 Grandwn.' Schowi gwohmit is Grandwn. Cada dien unte tri hors is clieck
 ep id krov ios chateau tiel is brohg pleista schindels, ed dind is
 ambhcursit id garden tem oku quem possible. Is eet dut in greiso, ed
 eys annem eet kam glehdj.
 `Io ne prete ma id pirmwer est tem sert,' sieyg is Egoiste Gigant,
 seddend claus id fenster ed uperspehcend sien srig albh garden; `Spehm
 ke id weter vaht change.'
 Bet ia pirmwer naiwo gwohmit, neter ia lient. Ia Osyern dahsit gold
 fruit ad cada garden, bet ei garden ios Gigant ia dahsit neid. `Is est
 pior egoiste,' ia sieyg. Schowi eet semper Ghim ter, ed is Kewer ed is
 Grandwn, ed el Pruswa, ed el Sneigv danseer per ia drus.
 Un aghyern, sbeudus, is Gigant eet dar in krovat quan is ieurit bell
 music. Id kwohk tem swad eysims aurs quem is suppos od id sollit ses i
 royal musicians qui ieg pri. Fact-ye eet tik un lytil linav kanend exo
 eys fenster, bet tem diutos hieb is ne aurn un av kanend in eys garden
 quem to ei kwohk id bellst music in id mund. Tun haltit is Grandwn
 danse uper eys cap, ed is Kewer haltit baube, ed un khauris profume
 gwohm do iom per id ghyant fenster. `Credeihm od end-ye idge pirmwer
 gwehmt,' sieyg is Gigant; ed is skiend ex id krovat ed uperspohc.
 Quod is visit?
 Is visit id meist daumost ject. Tra un baurmen in id wall i magvi hieb
 entret silent-ye, ed i sess ep ia ozda iom drus. In cada dru quod is
 ghohd vide eet un lytil magv. Ed i drus tem prih habe i magvens iter
 quem i tohg se med flors, ed wundel sien brakhs gentile uper ia caps
 im magven. I avs pipluk retro ed retos ed dwitsker vessel-ye, ed ia
 flors spohc per id glend trav ed glihr. Id eet un bell vid, tik in un
 lytil lok dar eet ghim. Id eet id piernst part ios garden, ed in id
 stahsit un lytil pwarn. Is eet tem lytil quem is ne ghohdit nake ia
 ozda ios dru, ed is wieg perambh i, plangend bitter-ye. El biedan dru
 eet dar alnos kohlt med pruswa ed sneigv, ed is Kewer blahsit ed bieub
 uper i. `Glehm! lytil pwarn,' sieyg el Dru, ed el clih sien ozda tem
 ghem quem possible; bet is pwarn eet pior lytil.
 Ed id kerd ios Gigant tahsit quan is uperspohc. `Kam egoiste som!' is
 sieyg; `Nun woidim ma ia pirmwer ne volit gwehme hetro. Siem place tom
 biedan lytil pwarn ep id dru, ed dind siem volvihes id wall, ed mien
 garden sessiet id maydan im magven semper.' Is druv-ye meg regretit
 quo is hieb kwohrt.
 Schowi is descensit silent-ye ed ghyien id front dwer meg gentile, ed
 sielg do id garden. Bet quan i magvi viseer iom, i eent tem pauric
 quem i quanti uddrahr, ed id garden bihsit iter ghimisk. Tik is lytil
 pwarn ne uddrahsit, ar eys okwi eent tem dakruwent quem is ne visit od
 is Gigant gwohm. Ed is Gigant silent-ye ihsit apter iom ed ghensit iom
 gentile in hand, ed placit iom in el dru. Ed el dru fauran blohsit, ed
 i avs gwohmeer ed kien ep el, ed is lytil pwarn oistrohc sien dwo
 brakhs ed glieb id coll ios Gigant, ed biuc iom. Ed i ceter magvi,
 quan i viseer od is Gigant neti eet khiter, curs tsay, ed con i gwohm
 ia pirmwer. `Id est voster garden nun, lytil magvi,' sieyg is Gigant,
 ed is ghensit un mier pelk ed volvihsit id wall. Ed quan i leuds gwahr
 id mercat ye middien i trohv iom Gigant leikend con i magvens in id
 bellsto garden, quod i aiwo vis.
 Unte id hol dien i likeer, ed ye vesper i gwohmeer ad iom Gigant kay
 sayge chao ei.
 `Bet quer est voster lytil compagnon?' is sieyg: `is pwarn quom placim
 in el dru.' Is Gigant meist liubhit tom ob is biuc iom.
 `Wey ne woidam,' antwohrd i magvi; `Is likwit.'
 `Bahte ei, kay is gwehmt sigwra hetro cras,' sieyg is Gigant. Bet i
 magvi sieyg od i ne woiseer quer is wik, ed naiwo prever hieb vis iom;
 ed is Gigant khiss meg trauric.
 Cada posmiddien, quan id scol ensit, i magvi gwohm ed lik con iom
 Gigant. Bet is lytil pwarn quom is Gigant liubhit naiwiter buit vis.
 Is Gigant eet meg gentile vasyims magvims, bet is missit sien prest
 lytil prient, ed ops tolkit de iom. `Quayt eiskwo vide iom!' is
 ee-baht.
 Ia yars passeer, ed is Gigant bihsit meg veut ed slab. Is neti ghohdit
 likes, schowi is sess in un mier foteuyl, ed spohc i magvens menxu
 likeer, ed admirit sien garden. `Ho kathira bell flors,' is sieyg;
 `bet i magvi sont ia bellsta flors ex quanta.'
 Un ghim aghyern is spohc ex sien fenster menxu is endusit se. Is neti
 haiss el Ghim, ar is woisit od el eet tik ia pirmwer swehpend, ed od
 ia flors rahiet.
 Stayg is ghnih sien okwi ob daumos, ed spohc. Druv-ye eet un daumost
 vid. Bi id piernst part ios garden eet un dru alnos tect med khauris
 albha flors. Ids ozda eent alnos golden, ed argwnt fruits hiengleer ud
 ia, ed sub id stahsit is lytil pwarn quom is liubhit.
 Is Gigant cursit ghomtro ye baygh joy, ed sielg in id garden. Is oku
 ihsit acruz id trav, ed gwohmit ad iom magvo. Ed quan is gwohmit meg
 prosch eys face rudhascit ob alian, ed is sieyg, `Quel durs vurnes
 te?' Ar ep ia pams ios magv eent ia baurmens om dwo gwozda, ed ia
 baurmens om dwo gwozda eent ep ia lytil peds.
 `Quel durs vurnes te?' cricit is Gigant; `Bah mi, kay io ghendo mien
 eins ed neico iom.'
 `No!' antwohrd is magvo; `ar ta sont ia arus os Liubh.'
 `Quis es tu?' sieyg is Gigant, ed un saint paur gwohmit ad iom, ed is
 genuit ant iom lytil magvo.
 Ed is magvo smihsit ei Gigant, ed sieyg ei, `Tu permiss mi likes oins
 in tien garden, hoyd gwehmsies con me do mien garden, quod est
 Paradays.'
 Ed quan i magvi incurs tod posmiddien, i trohv iom Gigant mohrt sub id
 dru, alnos tect med albha flors.
Category:Literature